Moot-tiener kritiek ná bakkie hom sleep | Maroela Media
Hennie Myburgh-Van der Sandt. Foto: Verskaf
Die hoërskoolseun wat Dinsdagmiddag in die Pretoriase Moot deur 'n bakkie raakgery is, veg tans om sy lewe in die waakeenheid van die Netcare Montana-hospitaal.
Hennie Myburgh-Van der Sandt (18), 'n leerder aan die Hoërskool Wonderboom, is ernstig beseer nadat hy Dinsdag op die hoek van 18de Laan en Meyerstraat op sy fiets in 'n botsing betrokke was. Annelize, Hennie se ma, het Donderdag aan Maroela Media gesê dit was nie 'n vragmotor wat in die botsing betrokke was soos paramedici aanvanklik beweer het nie, maar 'n Tata-bakkie.
"My kind het verskriklik seergekry," het sy gesê. "Die bakkie het reg voor hom ingery en ek neem aan die fiets het hom onder die bakkie ingeruk en hy is 'n ent saamgesleep." Volgens Annelize het Hennie erge drukking op sy brein en word tans in 'n geïnduseerde koma gehou.
Twee van sy rugwerwels is gebreek, 'n stuk staal van die ongeluk het in sy lewer in gesteek en een van sy longe is beseer. Hy moes veloorplantings op sy regterarm ondergaan waar die vel op die teerpad afgeskuur het en die senuwees in die arm moes weer geheg word. Sy gesig is erg gekneus en geswel en baie van sy tande is in die ongeluk gebreek.
"Die dokters se grootste kommer nou is die drukking op sy brein. Hy is stabiel, so die drukking word nie minder nie, maar ook nie meer nie. As dit enigsins meer word, sal hulle 'n gedeelte van sy skedel moet verwyder om die drukking te verlig. Die eerste 72 uur ná die ongeluk is kritiek," het Annelize gesê.
Volgens Annelize is Hennie 'n kranige fietsryer wat elke dag ná skool van sy huis tot in Waverley ry om te gaan oefen. Hy het die Sondag voor die ongeluk 100 km in die Buffelsdrift Bergfietspark voltooi. "Hy ry altyd in die middae in die stil strate om die ergste verkeer te vermy. Hy het Dinsdag 'n hartmonitor aangehad toe die ongeluk gebeur het en op die monitor kon ons sien hy het nie vinnig gery nie. Ooggetuies het vir ons gesê die bakkie het net skielik reg voor hom ingery," het sy gesê.
Sy het gesê die bestuurder van 'n insleepvoertuig was glo een van die eerstes wat op die toneel stilgehou het om Hennie te help. Die man het by hom gebly tot die paramedici hom hospitaal toe geneem het. "Ons weet nog steeds nie wie hierdie man is wat Hennie gehelp het nie, maar ons wil so graag vir hom dankie sê dat hy by ons kind gebly het."
Volgens Annelize het hulle Donderdagoggend 'n saak van roekelose en nalatige bestuur by die polisie aanhangig gemaak.
Bid vir 'n wonderwerk Annelize, ons dien 'n God van wonders! Wees sterk!!
Dis so hartseer. Ons bid dat hy gou gesond sal word. Sterkte aan sy ouers.
Here, ek bid dat U asb hierdie seun sal aanraak met U genesende hande en die dokters instrumente in U hande sal wees. Gee asb sy ouers krag en kalmte in die tyd en laat hulle op U alleen vertrou. U is 'n God van Wonders. Amen.
Jis dis so hartseer, ons bid dat hy net sal beter word elke dag!
Aan al die Maroela Media lesers, kom ons Bid vir hierdie seun, kom ons dra hom aan God op, God ons vra U…. raak die seun aan, genees hom, dra hom, bewaar hom, in Jesus naam… Annelize, wees sterk hou aan Bid, vra God vir n Miracle"' so jammer dat dit met hom moes gebeur… alle strerkte, mag ons Ketting Gebed n Blessing wees…. Glo en vertrou als sal beter gaan.